Fjölmenni á landbúnaðarsýningu Mýramanna Hátíðinni Eftir Mýraelda lauk síðdegis í dag í Lyngbrekku á Mýrum en hún hófst sl. fimmtudagskvöld með fjölmennum bændafundi þar sem landbúnaðarráðherra og formaður Bændasamtakanna fluttu framsöguerindi . Það er Búnaðarfélag Mýramanna sem stóð fyrir hátíðinni en nú er þess minnst að tvö ár eru frá hinum miklu sinueldum á Mýrum . Hugmyndin er að hátíðin verði framvegis haldin annað hvert ár . Ágætlega tókst til og sóttu hátíðina hundruðir gesta víða að og nutu blíðskaparveðurs og höfðinglegrar gestrisni heimafólks á Mýrum . Meðal atriða má nefna opið fjós í Þverholtum þar sem nýtt og glæsilegt 130 kúa fjós var til sýnis . Í og við félagsheimilið Lyngbrekku var sýning á landbúnaðartækjum , handverki og landbúnaðarafurðum . Skemmiatriði voru í boði og góðbændur voru heiðraðir fyrir bú sín . Á meðfylgjandi mynd eru hjónin á bæjunum Laxárholti , Leirulækjarseli og Brúarlandi sem hlutu viðurkenningar Búnaðarfélagsins . Nánar verður greint frá hátíðinni í máli og myndum í næsta Skessuhorni .